# **Hitoktatók képzése – Pedagógus szakképzettséggel rendelkezők számára**

Felvételi tájékoztató

**Jelentkezési határidő: 2015. június 20.**

A Hit Gyülekezete pedagógus szakképzettséggel rendelkező, az állami általános iskolákban a hit- és erkölcstan oktatásban tanítani szándékozó pedagógus tagjai számára hitoktatói képzést szervez. A képzésre olyan újjászületett keresztények jelentkezhetnek, akik pedagógus szakképesítéssel rendelkeznek és akár saját általános iskolájukban, akár más iskolában a hit- és erkölcstan oktatásában 2015 szeptembere után szívesen részt vennének.

A köznevelési törvény jelenlegi szabályozása szerint a hit és erkölcstan valamint a hittan oktatásában részt vehetnek pedagógus szakképesítéssel és az egyház által kibocsátott hitoktatói képesítéssel rendelkező személyek is. Ezt a képzést a hitoktatói képesítés megszerzésre indítjuk. A hitoktatói képesítést megszerzők közül, azok, akiket a Hit Gyülekezete ezzel megbíz, részt vehetnek majd az iskolai hitoktatásban, amennyiben teológus képzettségű személy az adott iskolában vagy településen a hitoktatás végzéséhez nem áll rendelkezésre. A képzést sikeresen befejezők a Hit Gyülekezete által hitelesített oklevelet kapnak, az oklevél nem ad felsőfokú képesítést és az egyházi szolgálatba állásra önmagában nem jogosít fel.

A képzési idő: 100 óra, melynek részét képezi a Hit Gyülekezete helyi gyülekezeteiben szervezett kezdő és haladó biblia iskoláinak tananyaga valamint alapozó bibliai történeti, művelődéstörténeti ismeretek, ó- és újszövetségi ismeretek, továbbá a módszertani fölkészülés a hitoktatás gyakorlatára.

**A képzés a következő modulokból (részekből) áll:**

1. *Történeti és művelődéstörténeti bevezetés – 5 óra*
2. *Módszertani ismeretek – 5 óra*
3. *Ószövetségi alapismeretek – 20 óra*
4. *Újszövetségi alapismeretek – 20 óra*
5. *Teológiai alapismeretek I (a kezdő Bibliaiskolák tananyaga) – 25 óra*
6. *Teológiai alapismeretek II. (a haladó Bibliaiskolák tananyaga) – 25 óra*

*Vizsga*

A *Teológiai alapismeretek I. és II.* rész teljesíthető az egyház helyi gyülekezeteinek Bibliaiskoláiban (kezdő és haladó) korábban megszerzett végzettséggel vagy (azoknak, akik nem tartoznak az előbbi csoportba) a tanfolyamon való részvétellel.

**A képzés időrendje:**

* 2015 július 6. – július 10.: 1., 2., 3., és 4. rész
* 2015 július 13. – július 17.: 5. és 6. rész (Ezek kiválthatóak a Bibliaiskolák elvégzéséről szóló igazolás benyújtásával.)
* Tervezett vizsganapok: július 24., 27-31

**Jelentkezési lap beszerzése**

A képzésre jelentkezési lap kitöltésével, lehet jelentkezni, amelyet a

* Hit Gyülekezete, Oktatási Főigazgatóság 1103 Budapest, Gyömrői út 69. címről lehet igényelni, vagy
* letölthető a [www.hiteserkolcstan.hu](http://www.hiteserkolcstan.hu/gyik) internet oldalról.
* Beszerezhető Budapesten a HIT PARK-ban lévő istentiszteletek előtt és után, az információs pultnál,
* nem budapestieknek a helyi gyülekezet vezetőjétől lehet kérni.

A jelentkezési lapokat 2015. június 20-ig kell a Hit Gyülekezete Oktatási Főigazgatóságára eljuttatni (1103 Budapest, Gyömrői út 69.) vagy e-mailen az [oktatas@hit.hu](mailto:oktatas@hit.hu) címre.

**További tájékoztatást Horváth Máté nyújt e-mail:** [**oktatas@hit.hu**](mailto:oktatas@hit.hu) **.**

**A jelentkezés feltételei**

* Pedagógus szakképzettség igazolása (a jelentkezés laphoz csatolni kell a diploma fénymásolatát).
* Két egyházi szolgálatban álló személy ajánlása, amely a jelentkezési lapon töltendő ki. (A Hit Gyülekezete egy-egy presbitere, vagy pásztora, illetve nem budapesti jelentkezőknél a helyi gyülekezet pásztorának az ajánlása)
* Amennyiben bibliaiskolai végzettségekkel a jelentkező rendelkezik, annak igazolása.
* Szükség van továbbá egy nyilatkozat megtételére is a jelentkező részéről, amely a Hit Gyülekezete szellemisége, működési rendje melletti hűség kinyilvánítását és a képzés sikeres elvégzése után hitoktatói feladatok vállalását jelenti, amennyiben az egyház erre az illetőt (az adott helyszínen teológus végzettségű személy hiányában) felkéri. A nyilatkozat a jelentkezés lapon tehető meg.